সুমনের মতোই ব্যবসায়িক বিরোধে বাংলাদেশীদের হাতে খুন হন দিনাজপুরের কোতোয়ালিবাগ ঈদগাহ এলাকার নুরুল ইসলামের ছেলে মাসুদুল ইসলাম। ২০০৭ সালে দক্ষিণ আফ্রিকায় যান মাসুদ। এরপর সে দেশে গড়ে তোলেন নিজস্ব ব্যবসা। ডিপার্টমেন্টাল স্টোর। বরিশালের মাসুদ করিম ও বেলাল নামে দুই যুবকও অবৈধ পথে সে দেশে যায়। যাওয়ার পর তারা কোনো কাজ না পেয়ে মাসুদুল ইসলামের ব্যবসায় ভাগ বসাতে চায়। এ নিয়ে বিরোধে ২৭ ফেব্রুয়ারি ওই দুই যুবক স্থানীয় কৃষ্ণাঙ্গদের সহায়তায় মাসুদুল ইসলামকে খুন করে। পরে ৩ মার্চ তার লাশ দেশে আসে। নিহত মাসুদের ভাই বাবু জানান, ব্যবসা গিলে খাওয়ার জন্য দুর্বৃত্ত বাংলাদেশীরা সে দেশের লোকজনকে নিয়ে আমার ভাইকে হত্যা করেছে। তারা মাসুদের দোকান ও সমিতির ৬০ লাখ টাকা আত্মসাৎ করেছে।